KIRJALLINEN KYSYMYS E-2351/99 esittäjä(t): Rosa Miguélez Ramos (PSE) neuvostolle. Euroopan laivanrakennusteollisuuden tulevaisuus.



Virallinen lehti nro 280 E , 03/10/2000 s. 0024 - 0025



KIRJALLINEN KYSYMYS E-2351/99 esittäjä(t): Rosa Miguélez Ramos (PSE) neuvostolle (13. joulukuuta 1999) Aihe: Euroopan laivanrakennusteollisuuden tulevaisuus Eurooppalaisten telakoiden rakenteita on useaan otteeseen uudistettu vuoden 1973 kriisin jälkeen. Tämä on johtanut työpaikkojen häviämisiin ja vaikeisiin kriiseihin alueilla, jotka ovat riippuvaisia laivanrakennusteollisuudesta ja sen muita talouden aloja elvyttävästä vaikutuksesta. Myös komission mukaan alan hinnat ovat edelleen laskussa. Vastarakennettujen laivojen hinnat ovat laskeneet 1531,5 prosenttia tammikuun 1997 ja maaliskuun 1999 välisenä aikana. Tämä selittyy pääosin sillä, että tietyt Aasian maat, erityisesti Etelä-Korea, myyvät tuotteitaan tappiolla, joissakin tapauksissa jopa 30 prosenttia Euroopan hintoja halvemmalla, sekä sillä, että Etelä-Korean telakkateollisuudelle myönnetään huomattavia valtiontukia, joiden avulla se voi harjoittaa tällaista polkumyyntiä. Mihin pikaisiin toimiin neuvosto on valmis ryhtymään kriisiin joutuneiden eurooppalaisten telakoiden tulevaisuuden turvaamiseksi 9. marraskuuta kokoontuneen teollisuusneuvoston päättämien vähäisten toimien sekä WTO:n, IMF:n ja Maailmanpankin jo tunnettujen toimien lisäksi? Pitääkö neuvosto yhteisön laivanrakennusteollisuuden tulevaisuuden takaamista ensisijaisena taloudellisten ja sosiaalisten syiden perusteella? Mihin toimiin neuvosto aikoo ryhtyä nykyisten laivanrakennusalan työpaikkojen säilyttämiseksi Euroopan unionissa? Miten se aikoo taata tulevaisuuden tällä alalla, josta tuhannet palkansaajat ovat riippuvaisia? Mitä suuntaviivoja neuvosto aikoo antaa komissiolle Seattlessa vuoden 1999 lopulla käynnistyvää ensimmäistä neuvottelukierrosta varten Euroopan laivanrakennusteollisuuden suojelemiseksi kolmansien maiden epäreilulta kaupankäynniltä? Yhteinen vastaus kirjallisiin kysymyksiin E-2290/99, E-2311/99 ja E-2351/99 (13. maaliskuuta 2000) 1. Vastauksena arvoisien parlamentin jäsenten esittämiin kysymyksiin ja aiheellisiin huolenilmauksiin neuvosto haluaa aluksi palauttaa mieleen, että - yleisellä tasolla telakkatukijärjestelmään sovelletaan 29. kesäkuuta 1998 annetun neuvoston asetuksen (EY) N:o 1540/98(1) säännöksiä, - yksityiskohtaisemmalla tasolla komissio on 2. kesäkuuta 1997 annetun neuvoston asetuksen (EY) N:o 1013/97(2) mukaisesti hyväksynyt tietyille rakenneuudistuksen alaisille Saksan ja Espanjan telakoille myönnettävän tuen. 2. Teollisuusneuvosto vastaanotti istunnossaan 9. marraskuuta 1999 kaksi erillistä komission kertomusta, jotka koskivat - maailman laivanrakennusalan tilannetta (asetuksen (EY) N:o 1540/98 12 artiklan nojalla laadittu kertomus), - tiettyjen Saksan ja Espanjan telakoita koskevien rakenneuudistusohjelmien seurantaa (asetuksen (EY) N:o 1013/97 2 artiklan nojalla laadittu neljäs kertomus). 3. Asian käsittelyn päätteeksi neuvosto vahvisti maailman laivanrakennusalan tilannetta koskevat päätelmät, joista voidaan tässä yhteydessä ottaa esiin erityisesti seuraavat yhteenvedonomaisesti esitetyt seikat: - neuvosto ilmaisi huolestuneisuutensa laivanrakennusalan kriisin vuoksi, joka johtuu Korean tasavallan ylikapasiteetista ja sen soveltamista hyvin alhaisista hinnoista, ja kehotti komissiota aloittamaan uudelleen vuoropuhelun kyseisen maan kanssa näiden epäoikeudenmukaisten kilpailukäytäntöjen lopettamiseksi, - neuvosto kehotti teollisuuden edustajia, jäsenvaltioita ja komissiota hankkimaan mahdollisimman paljon yksityiskohtaisia todisteita tästä kilpailunvastaisesta toiminnasta asianmukaisten toimien toteuttamiseksi WTO:ssa, - neuvosto esitti Kansainväliselle valuuttajärjestölle ja Maailmanpankille kiireellisen pyynnön tutkia, täyttyvätkö ne edellytykset, joiden perusteella Korean tasavallalle on myönnetty tukea talouskriisin vuoksi, - neuvosto kehotti komissiota ja jäsenvaltioita ryhtymään uusiin ponnisteluihin asianmukaisissa kansainvälisissä elimissä, OECD mukaan lukien, oikeudenmukaisen kilpailun takaavien sääntöjen soveltamiseksi mahdollisimman pian. Päätelmiensä lopuksi neuvosto pani tyytyväisenä merkille komission lujan päätöksen täyttää edellä mainitun asetuksen N:o 1540/98 12 artiklan(3) mukaiset velvoitteensa ja esittää neuvostolle uusi kertomus heti tarpeen vaatiessa. Neuvosto aikoo merkitä tämän kohdan 18. toukokuuta 2000 kokoontuvan teollisuusneuvoston esityslistalle. (1) EYVL L 202, 18.7.1998, s. 110. (2) EYVL L 148, 6.6.1997, s. 13. (3) 12 artikla Komissio esittää neuvostolle säännöllisesti kertomuksen markkinatilanteesta ja arvioi, vaikuttavatko kilpailunvastaiset käytännöt eurooppalaisiin telakoihin. Jos todetaan, että kilpailunvastaiset käytännöt aiheuttavat minkäänlaista vahinkoa teollisuudelle, komissio ehdottaa tarvittaessa neuvostolle toimenpiteitä ongelman ratkaisemiseksi. Ensimmäinen kertomus esitetään neuvostolle viimeistään 31 päivänä joulukuuta 1999.